b'\n_START_ARTICLE_\nNord-Norges \xc3\x85ndssvakehjem\n_START_PARAGRAPH_\nNord-Norges \xc3\x85ndssvakehjem var en sentralinstitusjon for psykisk utviklingshemmede som var i drift fra 1954 til 1991. Institusjonen ga pleie, vern og oppl\xc3\xa6ring til mennesker med psykisk utviklingshemming._NEWLINE_Institusjonen var organisert som en egen stiftelse, den samme stiftelsen som i dag heter Nord-Norges Diakonistiftelse. Sentralinstitusjonen var Trastad G\xc3\xa5rd i Kv\xc3\xa6fjord, men den samme stiftelsen drev ogs\xc3\xa5 blant annet Vensmoen hjem for \xc3\xa5ndssvake i Saltdal og Straumfjordheimen i Nordreisa._NEWLINE_Det var Margarethe Wiig som fikk ideen om \xc3\xa5 opprette hjemmet, fordi hun s\xc3\xa5 behovet da hun fulgte en pasient fra Sortland til Kl\xc3\xa6bu Pleiehjem i 1937. Hennes engasjement fikk H\xc3\xa5logaland bisped\xc3\xb8mmer\xc3\xa5d til \xc3\xa5 nedsette en komite med oppgave \xc3\xa5 legge til rette for opprettelsen av en slik institusjon for hele Nord-Norge. Komiteen begynte sitt arbeid i 1949, og fikk kj\xc3\xb8pt g\xc3\xa5rden Trastad til form\xc3\xa5let. Den f\xc3\xb8rste paviljongen, som pasientbolighusene ble kalt, ble \xc3\xa5pnet i 1954, samme \xc3\xa5r som stiftelsen ble formelt etablert._NEWLINE_Fra \xc3\xa5pningen, da paviljong 1 hadde plass til 30 pasienter, ble institusjonen stadig utvidet, ofte finansiert av innsamlingsaksjoner. P\xc3\xa5 det meste var det 375 pasienter p\xc3\xa5 Trastad._NEWLINE_Institusjonen ble lagt ned i 1991 som f\xc3\xb8lge av HVPU-reformen, som ga ansvaret for omsorg og utdanning for psykisk utviklingshemmede til hjemkommunene.'